[pic] | KOMISIA EURÓPSKYCH SPOLOČENSTIEV | Brusel, 03.03.2006 KOM(2006) 98 v konečnom znení 2006/0028 (CNS) Návrh NARIADENIE RADY ktorým sa mení a dopĺňa nariadenie (ES) č. 1785/2003, pokiaľ ide o dovozný režim pre ryžu (PREDLOžENÁ KOMISIOU) DÔVODOVÁ SPRÁVA 1. Rada 26. júna 2003 oprávnila Komisiu informovať Svetovú obchodnú organizáciu (WTO) o úmysle Európskeho spoločenstva upraviť koncesie, ktoré schvaľuje na dovoz produktov s kódmi HS 1006 20 (lúpaná ryža) a 1006 30 (bielená ryža) zahrnutých v zozname Spoločenstva CXL, ktorý tvorí prílohu k dohode GATT. Toto oznámenie bolo doručené 2. júla 2003. 2. Komisia viedla rokovania so Spojenými štátmi americkými, ktoré sú hlavným dodávateľom produktov s kódom HS 1006 20 (lúpaná ryža) a významným dodávateľom produktov s kódom HS 1006 30 (bielená ryža), s Thajskom, ktoré je hlavným dodávateľom produktov s kódom HS 1006 30 (bielená ryža) a významným dodávateľom produktov s kódom HS 1006 20 (lúpaná ryža) a s Indiou a Pakistanom, ktorí sú obaja významnými dodávateľmi produktov s kódom HS 1006 20 (lúpaná ryža). 3. V mene Spoločenstva sa schválili tieto dohody: 4. pre Indiu rozhodnutím Rady 2004/617/ES z 11. augusta 2004[1], 5. pre Pakistan rozhodnutím Rady 2004/618/ES z 11. augusta 2004[2], 6. pre Spojené štáty americké rozhodnutím Rady 2005/476/ES z 21. júna 2005[3], 7. pre Thajsko rozhodnutím Rady 2005/953/ES z 20. decembra 2005[4]. 8. Uvedenými rozhodnutiami sa určili podmienky stanovovania dovozného cla podľa druhu výrobku alebo dovezených množstiev a Komisia bola oprávnená stanoviť výnimky od nariadenia (ES) č. 1785/2003 o spoločnej organizácii trhu s ryžou počas prechodného obdobia. Toto obdobie však môže trvať len do 30. júna 2006. 9. Je preto vhodné zmeniť a doplniť nariadenie (ES) č. 1785/2003 a zahrnúť doň zmeny a doplnenia dovozného režimu pre ryžu, ktoré vyplývajú z uvedených dohôd. 2006/0028 (CNS) Návrh NARIADENIE RADY ktorým sa mení a dopĺňa nariadenie (ES) č. 1785/2003, pokiaľ ide o dovozný režim pre ryžu RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä jej články 36 a 37 ods. 2 tretí pododsek, so zreteľom na návrh Komisie, so zreteľom na stanovisko Európskeho parlamentu[5], keďže: 10. V článku 10 ods. 1 nariadenia Rady (ES) č. 1785/2003 z 29. septembra 2003 o spoločnej organizácii trhu s ryžou[6] sa na dovoz do Spoločenstva alebo vývoz z neho akéhokoľvek z výrobkov uvedených v článku 1 uvedeného nariadenia vyžaduje predloženie dovozného alebo vývozného povolenia. Na zjednodušenie postupov uplatniteľných na hospodárske subjekty, musí existovať možnosť výnimky od povinnosti predloženia dovozného povolenia, pokiaľ povolenie nie je potrebné na riadenie niektorých dovozov ryže. Je preto vhodné umožniť Komisii udeliť výnimku z tejto povinnosti. 11. Dohodou vo forme výmeny listov medzi Európskym spoločenstvom a Indiou podľa článku XXVIII GATT 1994 v súvislosti s úpravou povolení týkajúcich sa ryže stanovených v ES zozname CXL pripojenom ku GATT 1994[7], schválenou rozhodnutím Rady 2004/617/ES[8], sa ustanovuje nulová colná sadzba na dovoz lúpanej ryže niektorých odrôd Basmati pôvodom z Indie. 12. Dohodou vo forme výmeny listov medzi Európskym spoločenstvom a Pakistanom podľa článku XXVIII GATT 1994 v súvislosti s úpravou povolení týkajúcich sa ryže stanovených v ES zozname CXL pripojenom ku GATT 1994[9]schválenou rozhodnutím Rady 2004/618/ES[10], sa ustanovuje nulová colná sadzba na dovoz lúpanej ryže niektorých odrôd Basmati pôvodom z Pakistanu. 13. Dohodou vo forme výmeny listov medzi Európskym spoločenstvom a Spojenými štátmi americkými, ktorá sa týka metódy výpočtu uplatnených ciel na lúpanú ryžu[11], schválenou rozhodnutím Rady 2005/476/ES[12], sa ustanovil mechanizmus výpočtu a pravidelné stanovovanie dovozného cla na lúpanú ryžu s kódom KN 1006 20. 14. Dohodou vo forme výmeny listov medzi Európskym spoločenstvom a Thajskom podľa článku XXVIII GATT 1994 v súvislosti s úpravou koncesií týkajúcich sa ryže stanovených v zozname CXL ES pripojenom ku GATT 1994[13], schválenou rozhodnutím Rady 2005/953/ES[14], sa ustanovil mechanizmus výpočtu a pravidelné stanovovanie dovozného cla na bielenú a polobielenú ryžu s kódom KN 1006 30 a dovozné clo na zlomkovú ryžu s kódom KN 1006 40 00 sa ustanovilo na 65 EUR za tonu. 15. Vo všetkých štyroch uvedených rozhodnutiach je pre Komisiu ustanovená možnosť udeľovať výnimky z nariadenia (ES) č. 1785/2003 na účel plného uplatňovania uvedených dohôd. Tieto výnimky možno uplatniť najneskôr do 30. júna 2006. 16. Je preto nutné prispôsobiť ustanovenia nariadenia (ES) č. 1785/2003, ktoré sa týkajú stanovovania cla na rôzne druhy ryže, ktoré sú predmetom uvedených dohôd. 17. Aby sa na ryžu Basmati mohlo uplatňovať nulové clo, musí táto ryža patriť do jednej zo špeciálnych odrôd špecifikovaných v dohodách. Aby sa zabezpečilo, že dovezená ryža Basmati s nulovým clom skutočne zodpovedá týmto charakteristikám, musí Komisia schváliť špecifické predpisy. 18. Nariadenie (ES) č. 1785/2003 by sa preto malo zmeniť a doplniť. Aby sa hospodárskym subjektom zaručilo, že sa tieto nové dovozné režimy po poslednom dátume uplatňovania systému výnimiek zachovajú, musí byť možné uplatňovať tieto zmeny a doplnenia od 1. júla 2006, PRIJALA TOTO NARIADENIE: Článok 1 Nariadenie (ES) č. 1785/2003 sa mení a dopĺňa takto: 1) Do článku 10 sa vkladá tento ods. 1a: „1a Pokiaľ nie sú dovozné povolenia na riadenie niektorých dovozov ryže nevyhnutné, môže Komisia podľa postupu uvedeného v článku 26 ods. 2 udeliť výnimku z povinnosti ustanovenej v ods. 1 prvý pododsek tohto článku.“ 2) V článku 11 sa vypúšťa odsek 2. 3) Vkladajú sa tieto články 11a až 11d: „Článok 11a 1. Odlišne od článku 11 ods. 1 Komisia stanoví dovozné clo na lúpanú ryžu s kódom KN 1006 20 v lehote 10 dní po skončení príslušného referenčného obdobia na: a) 30 EUR za tonu v jednom z týchto prípadov : - keď sa skonštatuje, že dovozy lúpanej ryže uskutočnené počas celého hospodárskeho roka, ktorý sa skončil, nedosahujú ročné referenčné množstvo uvedené v odseku 3 prvý pododsek, znížené o 15 %, - keď sa skonštatuje, že dovozy lúpanej ryže uskutočnené počas prvých šiestich mesiacov hospodárskeho roka nedosahujú čiastkové referenčné množstvo uvedené v odseku 3 druhý pododsek, znížené o 15 %; b) 42,5 EUR za tonu v jednom z týchto prípadov : - keď sa skonštatuje, že dovozy lúpanej ryže uskutočnené počas celého hospodárskeho roka, ktorý sa skončil, prekračujú ročné referenčné množstvo uvedené v odseku 3 prvý pododsek, znížené o 15 %, a neprekračujú rovnaké ročné referenčné množstvo zvýšené o 15 %, - keď sa skonštatuje, že dovozy lúpanej ryže uskutočnené počas prvých šiestich mesiacov hospodárskeho roku prekračujú čiastkové referenčné množstvo uvedené v odseku 3 druhý pododsek, znížené o 15 %, a neprekračujú rovnaké čiastkové referenčné množstvo zvýšené o 15 %; c) 65 EUR za tonu v jednom z týchto prípadov : - keď sa skonštatuje, že dovozy lúpanej ryže uskutočnené počas celého hospodárskeho roku, ktorý sa skončil, prekračujú ročné referenčné množstvo uvedené v odseku 3 prvý pododsek, zvýšené o 15 %, - keď sa skonštatuje, že dovozy lúpanej ryže uskutočnené počas prvých šiestich mesiacov hospodárskeho roka prekračujú čiastkové referenčné množstvo uvedené v odseku 3 druhý pododsek, zvýšené o 15 %. Komisia stanoví colnú sadzbu, len ak výpočet podľa tohto odseku vedie k jej zmene. Až do stanovenia novej colnej sadzby sa uplatňuje clo stanovené predtým. 2. Na vypočítanie dovozov uvedených v odseku 1 sa berú do úvahy množstvá, pre ktoré boli dovozné povolenia na lúpanú ryžu s kódom KN 1006 20 vydané v súlade s článkom 10 ods. 1 počas zodpovedajúceho referenčného obdobia, s výnimkou dovozných povolení na ryžu Basmati uvedenú v článku 11b. 3. Ročné referenčné množstvo sa stanovilo na 437 678 ton na hospodársky rok 2005/2006. Toto množstvo sa zvyšuje o 6 000 ton za rok na hospodárske roky 2006/2007 a 2007/2008. Čiastkové referenčné množstvo zodpovedá na každý hospodársky rok polovici ročného referenčného množstva uvedeného v prvom pododseku.“ Článok 11b Odlišne od článku 11 ods. 1 sa na odrody lúpanej ryže Basmati s kódom KN 1006 20 17 a KN 1006 20 98, špecifikované v prílohe IIIa, uplatňuje nulové dovozné clo za podmienok, ktoré stanoví Komisia v súlade s postupom uvedeným v článku 26 ods. 2. Článok 11c 1. Odlišne od článku 11 ods. 1 Komisia stanoví dovozné clo na polobielenú alebo bielenú ryžu s kódom KN 1006 30 v lehote 10 dní po skončení príslušného referenčného obdobia na: a) 175 EUR za tonu v jednom z týchto prípadov : - keď sa skonštatuje, že dovozy polobielenej a bielenej ryže uskutočnené počas celého hospodárskeho roka, ktorý sa skončil, prekračujú 387 743 ton, - keď sa skonštatuje, že dovozy polobielenej a bielenej ryže uskutočnené počas prvých šiestich mesiacov hospodárskeho roka prekračujú 182 239 ton; b) 145 EUR za tonu v jednom z týchto prípadov : - keď sa skonštatuje, že dovozy polobielenej a bielenej ryže uskutočnené počas celého hospodárskeho roka, ktorý sa skončil, neprekračujú 387 743 ton, - keď sa skonštatuje, že dovozy polobielenej a bielenej ryže uskutočnené počas prvých šiestich mesiacov hospodárskeho roka neprekračujú 182 239 ton. Komisia stanoví colnú sadzbu, len ak výpočet podľa tohto odseku vedie k jej zmene. Až do stanovenia novej colnej sadzby sa uplatňuje clo stanovené predtým. 2. Na výpočet dovozov uvedených v ods. 1 sa berú do úvahy množstvá, na ktoré boli dovozné povolenia na polobielenú alebo bielenú ryžu s kódom KN 1006 30 vydané v súlade s článkom 10 ods. 1 počas zodpovedajúceho referenčného obdobia. Článok 11d Odlišne od článku 11 ods. 1 sa na zlomkovú ryžu s kódom KN 1006 40 00 uplatňuje dovozné clo 65 EUR za tonu.“ 4) Príloha k tomuto nariadeniu sa vkladá ako príloha IIIa. Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie . Uplatňuje sa od 1. júla 2006. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli … Za Radu predseda PRÍLOHA „PRÍLOHA IIIa Odrody ryže Basmati uvedené v článku 11b Basmati 217 Basmati 370 Basmati 386 Kernel (Basmati) Pusa Basmati Ranbir Basmati Super Basmati Taraori Basmati (HBC-19) Typ -3 (Dehradun)“ [1] Ú. v. EÚ L 279, 28.8.2004, s. 17. [2] Ú. v. EÚ L 279, 28.8.2004, s. 23. [3] Ú. v. EÚ L 170, 1.7.2005, s. 67. [4] Ú. v. EÚ L 364, 29.12.2005, s. 24. [5] Ú. v. EÚ C ..., ..., s. .... [6] Ú. v. EÚ L 270, 21.10.2003, s. 96. [7] Ú. v. EÚ L 279, 28.8.2004, s. 19. [8] Ú. v. EÚ L 279, 28.8.2004, s. 17. Rozhodnutie zmenené a doplnené rozhodnutím 2005/476/ES (Ú. v. EÚ L 170, 1.7.2005, s. 67). [9] Ú. v. EÚ L 279, 28.8.2004, s. 25. [10] Ú. v. EÚ L 279, 28.8.2004, s. 23. Rozhodnutie zmenené a doplnené rozhodnutím 2005/476/ES. [11] Ú. v. EÚ L 170, 1.7.2005, s. 69. [12] Ú. v. EÚ L 170, 1.7.2005, s. 67. [13] Ú. v. EÚ L 346, 29.12.2005, s. 26. [14] Ú. v. EÚ L 346, 29.12.2005, s. 24.